ก.ล.ต.แก้เกณฑ์DW
ก.ล.ต. ปรับปรุงหลักเกณฑ์เกี่ยวกับการเสนอขาย DW
21 มิ.ย. 2554

ก.ล.ต. ปรับปรุงหลักเกณฑ์เกี่ยวกับการเสนอขาย DW 
นายธีระชัย ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในฐานะประธานคณะกรรมการกำกับตลาดทุน กล่าวภายหลังการประชุมคณะกรรมการกำกับตลาดทุนว่า คณะกรรมการกำกับตลาดทุนเห็นชอบให้ปรับปรุงหลักเกณฑ์ให้ผู้เสนอขายใบสำคัญแสดงสิทธิอนุพันธ์ (Derivatives Warrant: DW) จัดทำสรุปข้อมูลสำคัญของหลักทรัพย์ (fact sheet) ที่ระบุถึงลักษณะและความเสี่ยงพิเศษ โดยให้ใช้ภาษาที่กระชับและเข้าใจง่าย ซึ่งแจกให้แก่ผู้ลงทุนรายย่อยพร้อมกับใบจองซื้อหลักทรัพย์  
กรณีที่เสนอขายในตลาดหลักทรัพย์แห่งประเทศไทย ต้องเผยแพร่ fact sheet บนเว็บไซต์ของผู้ออก DW ตลาดหลักทรัพย์ฯ หรือ ก.ล.ต. เพื่อให้ผู้ลงทุนมีข้อมูลเพียงพอก่อนที่จะตัดสินใจลงทุน ทั้งนี้ fact sheet ดังกล่าวถือว่าเป็นส่วนหนึ่งของแบบแสดงรายการข้อมูลการเสนอขายหลักทรัพย์ (แบบ filing) ผู้ลงทุนจึงสามารถฟ้องร้องผู้เสนอขายได้หากข้อมูลเป็นเท็จ 
"ก.ล.ต. ต้องการให้ผู้ลงทุนเข้าใจลักษณะและความเสี่ยงของ DW ชัดเจนยิ่งขึ้นก่อนที่จะตัดสินใจลงทุน เนื่องจาก DW เป็นหลักทรัพย์ที่ออกเสนอขายมาไม่นาน และมีความเสี่ยงที่ผู้ลงทุนอาจยังไม่คุ้นเคย เช่น ราคา DW มีความผันผวนสูงกว่าราคาหุ้นอ้างอิง มูลค่าของ DW อาจลดลงเมื่อเวลาผ่านไป และราคาของ DW อาจเปลี่ยนแปลงหากมีผู้ออก DW ที่อ้างอิงหุ้นเดียวกันนั้นเพิ่มเติม ซึ่งในหลายประเทศได้มีการออกมาตรการเพื่อคุ้มครองผู้ลงทุน โดยกำหนดให้ผู้เสนอขายตราสารที่มีความซับซ้อน ซึ่งรวมถึง DW ต้องจัดทำ fact sheet แจกจ่ายเช่นกัน"นายธีระชัยกล่าว